Quini

**Enrique Castro González**  más conocíu como **Quini**, foi un futbolista asturianu que xugó nel Real Sporting de Xixón y nel FC Barcelona. Llogró'l Troféu Pichichi, como máximu goliador del campeonatu de Lliga, siete vegaes: cinco en Primer División, trés d'elles col Sporting —1973-74, 1975-76 y 1979-80— y dos col Barcelona —1980-81 y 1981-82—, amás d'otres dos veces en Segunda División col Sporting —1969-70 y 1976-77—. Ocupa la octava posición na clasificación de goliadores históricos de la Primer División, con 219 tantos, y ye'l xugador del Sporting que más goles llogró na categoría, con 165.

## Biografía
**Enrique Castro González**, **Quini**, nació en 1949 n'Uviéu aunque de bien neñu treslladóse a vivir a Avilés, onde entamó la so carrera como futbolista nel Club Deportivo Ensidesa. Más tarde ficharía pol Real Sporting de Xixón y años depués pol FC Barcelona. 

Xugaba como delanteru centru, siempre col númberu 9 na camiseta, y destacaba pola so capacidá goliadora. Foi unu de los grandes goliadores de la historia del fútbol español, destacando’l so remate de cabeza qu'executaba con maestría, teniendo nel so poder el récor de ser el máximu goliador de la lliga (Pichichi) en siete ocasiones, cinco en primer división y dos en segunda. Llegó a xugar 448 partíos na categoría cimera del futbol español, nos que marcó 218 goles.

Nel Sporting formó parte d'un triplete atacante míticu na historia del Club: Megido, **Quini** y Churruca. A la que más tarde s'incorporaría otru de los grandes futbolistes del equipu xixonés: Ferrero.

El 1 de marzu de 1981, siendo delanteru centru del FC Barcelona, foi secuestráu hores depués d'un partíu de Lliga, nel que marcara tres goles nel Camp Nou al Hércules de Alicante. El secuestru duró 25 díes y rompió'l ritmu deportivu d'un Barcelona que marchaba al frente destacáu de la Lliga y acabó perdiéndola al nun poder superar el trauma que supunxo pa los sos compañeros. 

Foi lliberáu'l 25 de marzu de 1981 nuna espectacular operación de la Policía Nacional, que lu rescató d'un zulu allugáu nos baxos d'un almacén de Zaragoza. La mesma tarde de la so lliberación, la , de la que Quini yera habitual, xugaba un partíu escontra  nel estadiu de Wembley, en Londres. El resultáu foi de 1-2 a favor del combináu español que yera la primer vegada que derrotaba a la seleición inglesa nel so propiu país.

Pocos díes depués de la so lliberación, **Quini** volvió a los entrenamientos y tuvo fuerces p'acabar la temporada siendo'l máximu goliador de la Lliga (Pichichi) y pa collaborar activamente en que'l Barcelona ganare la Copa del Rei d'esa temporada. Na final, marcó dos goles precisamente al so ex-equipu, el Sporting de Xixón, al que'l Barcelona derrotó por 3 a 1 nel Estadiu Vicente Calderón de Madrid.

Col FC Barcelona, nel que coincidió con xugadores de la categoría de Maradona, Bernd Schuster , Allan Simonsen, "Lobo" Carrasco, Marcos, Migueli o José Ramón Alexanko, algamó cuatro títulos más, ente los que destaca la Recopa d'Europa de la temporada 1981-1982.

Retiróse de la seleición tres el Mundial d'España '82 depués de xugar 35 partíos con ella y marcar 8 goles. 

En 1984 abandonó'l Barcelona pa volver al Sporting de Xixón, onde xugó les tres últimes temporaes de la so carrera.

Los caberos años de la so vida pasólos llevando a cabu funciones de delegáu del Sporting. Yera hermanu del que fuera porteru del equipu xixonés nos años setenta y ochenta, Castro, que morrió afogáu al rescatar a dos neños en peligru na playa cántabra de Pechón.

### Fuera de los terrenos de xuegu

El 2 d'avientu de 2006 ingresó como patronu d'honor na Fundación Caveda y Nava, entidá ciudadana asturiana col envís de llograr un consensu social y políticu alredor de la llingua asturiana. Nel actu d'ingresu, celebráu nel Monesteriu de Santa María de Valdediós, allugáu nel conceyu de Villaviciosa, Quini apoyó la consecucicón d'esi oxetivu. El 7 de febreru de 2008 tuvo de ser operáu d'una afeición cancerosa de la que llogró alicar satisfactoriamente. Amás, nel mesmu añu, sumóse a la campaña *Doi la cara pola oficialidá*, en favor del reconocimientu del asturianu como llingua cooficial.

### Muerte
Morrió'l 27 de febreru de 2018 d'un infartu agudu de miocardiu.

## Clubes

## Títulos
### Pichichi

* **Real Sporting** - 1969/1970 - 24 goles - Segunda División
* **Real Sporting** - 1973/1974 - 20 goles - Primer División
* **Real Sporting** - 1975/1976 - 21 goles - Primer División
* **Real Sporting** - 1976/1977 - 27 goles - Segunda División
* **Real Sporting** - 1979/1980 - 24 goles - Primer División
* **FC Barcelona** - 1980/1981 - 20 goles - Primer División
* **FC Barcelona** - 1981/1982 - 26 goles - Primer División

### Campeonatos nacionales
* **FC Barcelona** - Copa del Rei - 1980/1981
* **FC Barcelona** - Copa del Rei - 1982/1983
* **FC Barcelona** - Copa de la Lliga - 1982/1983
* **FC Barcelona** - Supercopa d'España - 1983/1984

### Copes Internacionales
* **FC Barcelona** - Recopa d'Europa - 1981/1982

### Participaciones en campeonatos de seleiciones
* Eurocopa de Fútbol de 1976 
* Copa Mundial de Fútbol de 1978 
* Eurocopa de Fútbol de 1980 
* Copa Mundial de Fútbol de 1982

## Referencies

## Enllaces esternos